தமிழ்நாடு இயற்கை விவசாயிகள் கூட்டமைப்பின் ஒருங்கிணைப்பாளர், அறச்சலூர் செல்வம் பேசும்போது, ‘பன்னாட்டு விதை நிறுவனங்கள் டெல்லி பல்கலைக்கழகத்தை முன்னிறுத்தி தனது திட்டத்தைச் செயல்படுத்தி வருகிறது. மத்திய சுற்றுச்சூழல்துறைதான் தற்போது முடிவெடுக்க வேண்டும். மரபணு மாற்று கடுகு ரகமானது, இயல்பிலேயே பல சிக்கல்களைத் தனக்குள் கொண்டுள்ளது. பிடி கத்தரிக்காயைத் தடை செய்தபோது சொன்ன காரணங்கள் எதுவும் இப்போது நிரூபிக்கப்படவில்லை. இந்த ஒரு பயிரை இந்தியாவுக்குள் ஊடுருவ விட்டாலே போதும். இதைக் காரணமாக வைத்து அனைத்து வகையான காய்கறிகளையும் இந்தியாவுக்குள் கொண்டு வந்துவிட முடியும். இதுதான் பன்னாட்டு நிறுவனங்களின் நோக்கமும்கூட. மரபணுமாற்றம் செய்யப்பட்ட கடுகில் பார்னேஸ், பார்ஸ்டார் மற்றும் பார் என்ற மரபணுக்கள் பயன்படுத்தப்பட்டுள்ளன. இந்த மரபணுக்களுக்குப் பேயர் நிறுவனம் உள்ளிட்ட பன்னாட்டு நிறுவனங்கள் காப்புரிமை பெற்றுள்ளன. இந்த மரபணுக்களைப் பயன்படுத்துவதற்கு பன்னாட்டு நிறுவனங்கள் டெல்லி பல்கலைக்கழகத்துடன் செய்த ஒப்பந்தங்கள் மறைத்து வைக்கப்பட்டுள்ளன. மகசூல் அதிகமாகக் கொண்டு வருவதற்காகத்தான் மரபணுமாற்ற கடுகு என்பதெல்லாம் பொய். நம் நாட்டிலேயே அதிக மகசூல் கொடுக்கக்கூடிய பாரம்பர்ய ரகங்கள் ஏராளமாக இருக்கிறது. அத்துடன் மரபணு மாற்றுக் கடுகை 30 ஆண்டுகளுக்கு முன்னர் இருக்கும் ரகங்களோடு ஒப்பிட்டுள்ளனர். அவர்கள் ஒப்பீடு செய்யும் ரகங்களை விட அதிக மகசூலைக் கொடுக்கக் கூடிய ரகங்கள் ஏராளமாக உள்ளன. எண்ணெய் இறக்குமதியைக் குறைக்கத்தான் இந்த மரபணு மாற்றுக் கடுகு என ஜி.இ.ஏ.சி சொல்லும் காரணம் எல்லாம் ஏற்றுக் கொள்ள முடியாது.